અન્યથા આ કાંડમાં અત્યાર સુધીમાં ૨૨ લોકો તો પકડાઈ ચૂક્યા છે અને હજુ બીજા ઘણા પકડાય તેવી સંભાવના છે. જે સરકાર ખેડૂતોના હિત માટે મબલખ રકમ ફાળવીને ટેકાના ભાવે મગફળીની મોટા પાયે ખરીદી કરવા તંત્રને કામે લગાડે અને સરકારના નાણાને ખેડૂતોના ખિસ્સામાં જતા રોકીને વચ્ચેથી જ ચાંઉ કરી જવાના કારસામાં મોટી ગેંગ કામે લાગે છતાં કોઈને ખબર ન પડે તો એ કૌભાંડીઓની ઉસ્તાદી કરતાં પક્ષ અને સરકારની નિષ્ફળતા વધારે છે. એક કેડર-બેઇઝ પાર્ટીની આંખ-કાન અને નાક તેની કેડર હોય છે. પક્ષની કેડરની હેસિયત માત્ર ચૂંટણી લડવાના અને જીતવાના યંત્ર જેવી બનાવી મૂકવાના કેવાં ખતરનાક પરિણામ આવી શકે એ મગફળી-કાંડે દર્શાવી આપ્યું છે. પક્ષમાં અને તંત્રમાં ભ્રષ્ટાચારીઓની બોલબાલા વધી રહી છે. ટેકાના ભાવે સરકાર ખેડૂતોની મગફળી ખરીદી કરતી નથી એવી બૂમો ખેડૂતોમાંથી ઊઠતી હતી તેના પ્રત્યે ધ્યાન આપવાની કોઈને પરવા ન હતી. હવે મગફળી કાંડ બહાર આવ્યા પછીના આંકડા એવું કહે છે કે જેતપુર તાલુકાના પેઢલા ગામના ગોદામમાં જપ્ત કરાયેલ મગફળીના જથ્થામાંથી ૨૦થી ૩૦ ટકા જથ્થો મગફળીની સાથે ધૂળ-ઢેફા-પથ્થરથી ભરેલી ગૂણીઓનો હતો. ૩૧ હજાર ગૂણીમાં ૩૦ ટકા ભેળસેળ હોય તો કેટલા મોટા પાયે કૌભાંડ આચરાયું છે એ કલ્પના કરવા જેવી છે. આખું કૌભાંડ વ્યવસ્થિત ષડ્યંત્રની રીતે પાર પાડવામાં આવેલું છે.